钦定古今图书集成/明伦汇编/官常典/第089卷 > 岐王珍
## 钦定古今图书集成/明伦汇编/官常典/第089卷 > 岐王珍

按《唐书惠文太子传》：惠文太子范子河东王瑾薨，天
宝中，复以薛王子略阳公珍为嗣岐王。珍仪观丰伟，
为宗正员外卿，与蔚州镇将朱融善。融常言珍似上
皇，因有阴谋，往语金吾将军邢济曰：“‘关外寇近，京师
草草，奈何’？济曰：‘我金吾天子押衙，以死生从安自脱’？
融曰：‘见嗣岐王无虑矣’。”济以闻，肃宗诏废珍为庶人，
赐死，融党皆诛。擢济为桂管防御使。

按《旧唐书》本传：天宝三载，以惠宣太子男略阳公珍
为嗣岐王、银青光禄大夫、宗正员外卿。上元二年，珍
与朱融善。珍仪表伟如，颇类元宗。融乃诱崔昌、赵非
熊等并中官六军人同谋逆。融谓金吾将军邢济曰：
“‘今城中草草，关外近更凭陵，若何’？济曰：‘我金吾天子
押衙，死生随之，安能自脱’？融曰：‘有一人足下见之，自
当知，纵不出城亦无虑’。”乃引以见珍。济奏之，乃令御
史中丞敬羽讯之，寻赐死。其同谋右武卫将军窦如
玢、试都水使者崔昌、右羽林军大将军刘从谏、蔚州
长镇将朱融、右卫将军胡冽、直司天台通元院高抱
素、右司御率府率魏兆、内侍省内谒者监王道成等
九人，特宜斩决。试太子洗马兼知司“天台冬官正事
赵非熊、陈王府长史陈闳、楚州司马张昂、右武卫兵
曹焦自荣、前凤翔府郿县主簿李岊、国子监广文进
士张奂等六人，特宜决杀；驸马都尉薛履谦预逆谋”，
赐自尽。乃以济兼桂州都督侍御史，充桂管防御都
使。左散骑常侍张镐坐与交通，贬辰州司户。